আলো-ঝলমলে মঞ্চের পেছনের পর্দায় তখন ফুটে উঠেছিল জাপান ও বাংলাদেশের মানুষের বন্ধুত্বের নানা চিত্র। মঞ্চে গান। ‘একই বৃন্তে শাপলা আমি তুমি সাকুরা/ সুখে-দুঃখে মিলে আছি বন্ধু আমরা/ আমি লাল-সবুজের দেশ/ তুমি সূর্য উদয়ের দেশ’—দুই দেশের শিল্পীরা এক হয়ে গাইলেন গানটি। ঢাকাকেন্দ্রিক জাপানি ব্যান্ড ‘বাজনা বিট’ আর বাংলাদেশের শিল্পী সন্ধির যৌথ পরিবেশনা জাতীয় নাট্যশালার মিলনায়তনটিও যেন দুলছিল।